വാണിയംകുളം പനയൂരില് മില്ക്ക് കൂളറെത്തി ഷൊര്ണൂര്: ക്ഷീര കര്ഷകര്ക്ക് ആശ്വാസമായി വാണിയംകുളം പനയൂരില് മില്ക്ക് കൂളറെത്തി. കൂടുതല് ഗുണമേന്മയുള്ള പാലെത്തിക്കാന് കൂടുതല് സമയവും കൂടുതല് വരുമാന വരുമാനവും ഇതുവഴി ക്ഷീരകര്ഷകര്ക്ക് ലഭ്യമാവും. ബള്ക്ക് മില്ക്ക് കൂളര് സംവിധാനമാണ് പനയൂരില് പ്രവര്ത്തനം തുടങ്ങിയത്. ഒറ്റപ്പാലം ബ്ലോക്കിലെ പനയൂര് ക്ഷീരസംഘത്തില് 5,000 ലിറ്റര് സംഭരണശേഷിയുള്ള സംവിധാനമാണ് പ്രവര്ത്തനം ആരംഭിച്ചത്. മുന്പ് ഉച്ചയ്ക്ക് രണ്ടുമണിമുതല് മൂന്നുമണിവരെയായിരുന്നു പനയൂരിലെ സംഘത്തില് പാലളന്നിരുന്നത്. ഇത് ഇനി മുതല് നാലുമുതല് അഞ്ചുമണിവരെയാവും.രാവിലെ എട്ടുമണിക്ക് പാലെടുത്തശേഷം ഉച്ചയ്ക്ക് രണ്ടുമണിക്ക് വീണ്ടും പാല് കറക്കുന്നതുമൂലം പാലിന്റെ അളവ് കുറയുമായിരുന്നു. സമയം ദീര്ഘിപ്പിച്ചതോടെ കൂടുതല് കൊഴുപ്പേറിയ പാല് ലഭിക്കും. കൊഴുപ്പേറിയ പാലിന് കൂടുതല് പണവും ലഭിക്കും. പാല് കെട്ടിക്കിടന്ന് പശുക്കളുടെ അകിടുവീക്ക പ്രശ്നവും ഇതുമൂലം കുറയും. അനങ്ങനടി, വാണിയംകുളം, ഒറ്റപ്പാലം, തൃക്കടീരി, ഓങ്ങല്ലൂര്, ഷൊര്ണൂര് ഭാഗങ്ങളിലെ 14 ക്ഷീരകര്ഷക സംഘങ്ങളിലെ കര്ഷകര്ക്കാണ് ഇത് ഉപകാരപ്പെടുന്നത്. 130 കര്ഷകര് ചേര്ന്ന് 900 ലിറ്റര് പാലാണ് ദിനംപ്രതി ഇവിടെ അളക്കുന്നത്. 24 വര്ഷമായി പനയൂര് ക്ഷീരോത്പാദന സംഘം പ്രവര്ത്തനം തുടങ്ങിയിട്ട്. നിരവധി അവാര്ഡുകളും സംഘത്തിന് ലഭിച്ചിട്ടുണ്ട്. പ്രവര്ത്തനമികവ് കൊണ്ടുതന്നെയാണ്ട് മില്മ ബള്ക്ക് മില്ക്ക് കൂളര് പദ്ധതി സ്ഥാപിക്കാനായതെന്ന് സെക്രട്ടറി കെ. അംബിക പറഞ്ഞു. 18 ലക്ഷത്തോളം രൂപ വിലമതിക്കുന്ന യൂണിറ്റാണ് പനയൂര് ക്ഷീരോദ്പാദക സംഘത്തിലുള്ളത്. മൈനസ് നാലുഡിഗ്രിയില് തണുപ്പിച്ചശേഷമാണ് പാലക്കാട്ടേക്കയക്കുക. പാലക്കാടിന്റെ പടിഞ്ഞാറന്മേഖലയിലെ ഏറ്റവും വലിയ മില്ക്ക് കൂളര് സംവിധാനം പനയൂരിനാണ് ലഭ്യമായിരിക്കുന്നത്.